บตท.โต้โผอ้อนลดภาษีบ้านมือสอง
บตท.จับมือสมาคมนายหน้าอสังหาริมทรัพย์ฟื้นตลาดบ้านมือสอง เตรียมยื่นรัฐบาลออกมาตรการลดภาษีโอนบ้านมือสอง
2 ก.ค. 2555

บตท.จับมือสมาคมนายหน้าอสังหาริมทรัพย์ฟื้นตลาดบ้านมือสอง เตรียมยื่นรัฐบาลออกมาตรการลดภาษีโอนบ้านมือสอง 
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า เมื่อเร็วๆ นี้ได้หารือกับสมาคมนายหน้าอสังหาริมทรัพย์ เพื่อร่วมกันผลักดันตลาดอสังหาริมทรัพย์มือสองให้มีอัตราการเติบโตมากขึ้นจากปัจจุบัน เนื่องจากเห็นว่าบ้านมือสองมีความสำคัญต่อการขับเคลื่อนเศรษฐกิจของประเทศ 
สำหรับแนวทางการการปลุกตลาดบ้านมือสอง โดยจะร่วมเป็นพันธมิตรต่างๆ ในการผลักดันให้ภาครัฐเห็นความสำคัญของธุรกิจบ้านมือสอง โดยอาจจะให้รัฐสนับสนุนโดยการมาตรการให้ลดค่าธรรมเนียมการโอน หรือจดทะเบียนบ้านมือสอง ในขณะเดียวกัน บตท.จะเข้าไปช่วยศึกษาระบบการซื้อง่ายขายคล่องและกู้เงินได้ง่ายขึ้น และหากตลาดบ้านมือสองแอ็กทีฟจะทำให้มีราคาอ้างอิง ราคาประเมินของบ้านเริ่มมีราคาซื้อขายและทำให้มีบริษัทกล้าที่จะที่ปล่อยสินเชื่อบ้านมือสองมากขึ้น ทำให้ บตท.สามารถเข้าไปรับซื้อพอร์ตสินเชื่อบ้านเพื่อนำมาแปลงเป็นตราสารหนี้เพื่อระดมเงินในตลาดทุน 
อย่างไรก็ตาม คาดว่าในปัจจุบันมีสินทรัพย์รอการขาย (เอ็นพีเอ) อยู่ในมือของระบบธนาคารพาณิชย์ประมาณ 1 แสนล้านบาท อยู่ในการดูแลของบรรษัทบริหารสินทรัพย์ไทย (บสท.) อีก 1.3 แสนล้านบาท และค้างอยู่ในกรมบังคับคดีอีก 1 แสนล้านบาท และอยู่ในมือเอกชนทั่วไปอีก 1 แสนล้านบาท ขณะที่แต่ละปีมีการซื้อขายบ้านมือสอง 1 แสนล้านบาท